עסקת המאה (תוכנית שלום)

רקע

"עסקת המאה" איננו השם הרשמי של התוכנית, אלא שם שנהגה על ידי עיתונאים לאחר ראיון של דונלד טראמפ לניו יורק טיימס, זמן קצר לאחר הבחירות לנשיאות ארצות הברית 2016. בראיון אמר, בין השאר, "אני אשמח להיות זה שיביא שלום בין ישראל לפלסטינים. אני אוהב את זה, זה יהיה הישג אדיר. כי אף אחד לא הצליח לעשות את זה." כמו כן אמר שבכוונתו לשלב את חתנו ג'ארד קושנר בצוות המשא ומתן. בכלי התקשורת כינו את התוכנית "עסקת המאה", כשמו של סרט קומי משנת 1983 , ובו חבורה של סוחרי נשק מנסה למכור כלי נשק בשם "Peacemaker" לדיקטטורה באמריקה הדרומית.
בספטמבר 2017 השתמש בביטוי "עסקת המאה" נשיא הרשות הפלסטינית מחמוד עבאס, לאחר פגישה עם טראמפ בעצרת הכללית של האו"ם. עבאס אמר על תוכניתו של טראמפ: "היא מעידה על רצינותו של כבוד הנשיא, ששואף להשיג את עסקת המאה במזרח התיכון במהלך השנה או החודשים הקרובים."

התוכנית הראשונה

ב-22 במאי 2018 דווח בערוץ 10 כי צוות של אנשי טראמפ, המורכב מג'ייסון דב גרינבלט, ג'ארד קושנר ודייוויד פרידמן סיים לעבוד על הצעת ההסכם בין ישראל לפלסטינים. פרסום התוכנית התעכב בגלל חודש הרמדאן. כמו כן פורסם כי שני הצדדים הסתייגו מהתוכנית. נמסר כי הפלסטינים הגישו מספר יוזמות בינלאומיות עוקפות משא ומתן, וממשלת ישראל הביעה חוסר נכונות לוויתורים מדיניים.
ביולי 2018 פורסמו חלקים מהתוכנית, הכוללת הסדרה ברצועת עזה כשלב ראשון. ב"ישראל היום" פורסם כי ערב הסעודית, ירדן, מצרים ואיחוד האמירויות הערביות תומכות ביוזמה. התוכנית להסדרת מציאות החיים בעזה כללה הסכם רגיעה ארוך טווח בין ישראל לפלגים הפלסטינים, בתיווך ארצות ערב, וכן פרויקטים כלכליים לשיקום הרצועה, ואפשרות למעבר סחורות לעזה דרך נמל בקפריסין.
לקראת אוגוסט 2018 דעכו הדיווחים בכלי התקשורת אודות התוכנית, וגם טראמפ נמנע מלהזכירה. צוות המשא ומתן כונה "אנשים חסרי כל ניסיון מדיני, נעדרים ידע דיפלומטי וחפים מכל התנסות בתחום של משא ומתן מדיני". לפי הפרסומים, ההצעה הראשונית של התוכנית זכתה לתמיכת הפלסטינים וערב הסעודית, אך הם תבעו שישראל תצהיר מראש שתקיים את מחויבויותיה לצעדים המוצעים בתוכנית. ממשלת ישראל התנגדה לכך, והתוכנית נגנזה.
לאחר מכן הוכנה תוכנית חלופית, המכונה "התוכנית האידאולוגית", בסיועו של השגריר רון דרמר. תוכנית זו נטתה לחלוטין לצדה של ישראל והתעלמה מתביעות הפלסטינים. עבדאללה השני, מלך ירדן טס לוושינגטון לפגישה לא מתוכננת עם הנשיא טראמפ כדי להביע את התנגדותו הנחרצת לתוכנית. התוכנית קיבלה בתחילה את תמיכת ערב הסעודית, אך גם זו הסירה את תמיכתה לאחר הכרת ארצות הברית בירושלים כבירת ישראל והעתקת שגרירות ארצות הברית לירושלים.

הסדנה הכלכלית "שלום לשגשוג"

ב-19 במאי 2019 הציג הממשל האמריקני את חלקה הראשון של תוכנית השלום במזרח התיכון, שיכלול "סדנה" כלכלית לעידוד השקעות הון ביהודה ושומרון וברצועת עזה, במטרה לשפר את הכלכלה הפלסטינית.
הסדנה התקיימה בבחריין ב-25 וב-26 ביוני, בהשתתפו שרי האוצר של מדינות האזור שאליהם יצטרפו בכירים במערכת הכלכלית העולמית. את הכנס יובילו יועצו הבכיר וחתנו של הנשיא טראמפ, ג'ארד קושנר, שר האוצר האמריקני סטיבן מנושין והשליח המיוחד למזרח התיכון ג'ייסון גרינבלט.
בכנס לא דיברו על מדינה פלסטינית, על גבולות או על פליטים. בשל כך גם לא זומנו דרגים פוליטיים בדמות שרי חוץ, אלא רק שרים העוסקים בנושאים כלכליים.
בכך רומזים האמריקנים שפרסום החלק המשמעותי יותר של התוכנית, הכולל את הצעת השלום בין ישראל והפלסטינים, ייעשה בקרוב מאוד.

ישראל

על פי סקר שנערך בעיתון הארץ 44% מהמשתתפים סבורים שתוכנית השלום תהיה לטובת ישראל, ו-7% סבורים שתוכנית השלום תהיה לטובת הפלסטינים.
נפתלי בנט קרא לדונלד טראמפ לפרסם את פרטי התוכנית לפני הבחירות, והאשים אותו כי הוא משאיר את הישראלים "באפלה" בנוגע לפרטי התוכנית המתגבשת. הוא אמר: "מהי עסקת המאה? למה היא מוסתרת מאיתנו? האם לנו, הישראלים, לא מגיע לנו לדעת מה עומד לקרות לנו לפני שנלך לבחירות? לא מגיע לנו לדעת על מה אנחנו מצביעים? אלו החיים שלנו, זו הארץ שלנו, זה העתיד שלנו, וזו הזכות שלנו לדעת ולהחליט. אנחנו אלה שנשלם את המחיר על שגיאה זו".
חבר הכנסת אחמד טיבי ציין שהוא מתנגד ל"עסקת המאה" של טראמפ, ואמר: "זו תוכנית גרועה, הממשל האמריקני לא מכיר את האזור היטב. קושנר תיאם חלק מהרעיונות עם נתניהו ולא עם הצד הפלסטיני".
ב-20 בינואר 2019, פתחה תנועת "נחלה", בראשות דניאלה וייס, בקמפיין נגד התוכנית. חברי התנועה הקימו מאהל מחאה מול בית ראש הממשלה, שנמשך עד לאחר הבחירות לכנסת ה-21, בדרישה כי ידחה את התוכנית על הסף, ואף שיאמץ תוכנית כדוגמת מה שהם מכנים "תוכנית שמיר", תוכנית ממשלתית מתקופת ממשלת שמיר, לבנייה ופיתוח יהודה ושומרון במטרה ליישב את השטחים בכ-2 מיליון אזרחים יהודים.

הפלסטינים

על פי סקר שנעשה בקרב הפלסטינים במרץ 2019, 79% מהם סבורים שיש לדחות את תוכנית השלום המוצעת, ורק 14% תומכים בה.
הנהגת הפלסטינים דחתה מספר פעמים את התוכנית. לאחר הכרת ארצות הברית בירושלים כבירת ישראל הכריזה ההנהגה הפלסטינית שארצות הברית אינה מתווכת הוגנת בסכסוך, ושהם מסרבים לשתף פעולה עם ממשל טראמפ בגיבוש העסקה. בתגובה הורה טראמפ על קיצוץ מסיבי בתמיכת ארצות הברית בשורת ארגונים המסייעים לפלסטינים, בהם ארגון הסיוע לפליטים פלסטינים אונר"א, וכן קיצץ בתמיכה בבתי חולים במזרח ירושלים.
בספטמבר 2018 פרסם נשיא הרשות הפלסטינית, מחמוד עבאס, מסמך בו נטען כי שינוי המדיניות של טראמפ בנושא הסכסוך הישראלי-פלסטיני פוגע בעיקרון פתרון שתי המדינות. הוא הצהיר שתוכנית השלום תאפשר בין היתר לפרק את ארגון החמאס מנשקו. הוא גם ציין שבחירת ירושלים כבירת ישראל היא הפתרון שהוצג בתוכנית השלום של ממשל טראמפ.

בעולם

לאחר פרסום התוכנית הראשונה העביר האיחוד האירופי מסר לישראל לפיו יתנגדו מדינות אירופה לכל יוזמה אמריקאית שלא יהיו שותפים לה. לאחר התוכנית השנייה פורסמה הצהרה של שמונה מדינות באיחוד האירופי לפיה כל הצעה שלא תכלול את גבולות הקו הירוק וחלוקת ירושלים אינה בת ביצוע. בהצהרה המשותפת כתבו צרפת, הולנד, פולין, שוודיה, בריטניה, בלגיה, גרמניה ואיטליה כי "האיחוד האירופי נותר מחויב לעקרונות המוסכמים בקהילה הבינלאומית להסכם השלום בין ישראל לפלסטינים", והדגישו כי ההסכם חייב לכלול את ירושלים כבירתן של שתי המדינות, התחשבות בצרכים הביטחוניים של שני הצדדים, סיום הכיבוש הישראלי ומימוש השאיפה הפלסטינית לריבונות.
ב-12 בפברואר 2019 סרגיי לברוב, שר החוץ של רוסיה, יצא במסר תקיף נגד תוכניתו של טראמפ ואמר כי הדרך להתקדם תלויה בצדדים המעורבים בלבד ולא בשחקנים חיצוניים עם אינטרסים. לברוב הוסיף כי העסקה הרסנית ומקדמת גישות חד צדדיות. הוא אמר כי הוא "מוטרד מכך שהתוכנית אינה כוללת הקמת מדינה פלסטינית שבירתה מזרח ירושלים".